Nú á næstunni stefna nokkrir þingmenn Sjálfstæðisflokksins að því að leggja fram frumvarp til breytinga á lögum um tekjuskatt . Frumvarpið felur í sér að einstaklingum sé veitt heimild , með ákveðnum takmörkunum , til að draga frá tekjuskatti kaup á skráðum hlutabréfum og hlutdeildarskírteinum verðbréfaog hlutabréfasjóða sem eru skráðir á skipulegan verðbréfamarkað , eða fjárfesta eingöngu í skráðum hlutabréfum . Þetta er meðal þess sem kemur fram í drögum að frumvarpinu . Í drögunum segir einnig að frumvarpið byggi á grunni þágildandi 30. gr. laga nr. 75 / 1981 , um tekjuskatt , en ákvæðinu um skattaafslátt vegna hlutabréfakaupa almennings var bætt við lögin í lok níunda áratugarins , en svo fellt úr lögunum árið 2002 . Þegar lögin hafi verið sett á sínum tíma hafi verið miðað við eignarhald á hlutabréfunum í þrjú ár og við það sé sömuleiðis miðað í frumvarpinu . Fjárhæðirnar hafi þó verið framreiknaðar til verðlags 2019 . Frumvarpið gerir ráð fyrir því að skattafrádrátturinn miðist við fjárfestingu á hverju ári og verði 100% af verðmæti keyptra hlutabréfa umfram verðmæti seldra hlutabréfa , en þó aldrei hærri en 250.000 kr. hjá einstaklingi og 500.000 kr. hjá hjónum . Þá kemur einnig fram að eldri lögin gerðu ráð fyrir því að hægt væri að kaupa í óskráðum hlutabréfum að uppfylltum ákveðnum skilyrðum , en þá hafi ríkisskattstjóri þurft að staðfesta að hlutabréfin féllu undir þessi skilyrði . Með því að leggja til að eingöngu verði heimilt að fjárfesta í skráðum hlutabréfum sé ferlið við skattaafsláttinn einfaldað , auk þess sem almenningur nýtur lögbundinnar fjárfestaverndar með kaupum á skráðum hlutabréfum . Flutningsmenn telji hins vegar að víkka eigi heimildina út á komandi árum . Í greinargerð draganna er bent á að við lok árs 2016 hafi verðbréfaeign heimilanna aðeins verið um 8,5% af heildareignum og hafi ekki mælst minni frá því að mælingar hófust . Hlutfallið hafi hæst farið upp í 14% árið 2007 , en féll niður í 8,6% við fjármálahrunið og ekki náð sér á strik síðan . Þá er einnig bent á að verðbréfaeignin sé ekki einungis lítil í sögulegu samhengi , heldur einnig í norrænum samanburði , en verðbréfaeign íslenskra heimilda sé t.d. um helmingi minni en verðbréfaeign sænskra heimila . Þá sé bein eignarhlutdeild einstaklinga af markaðsvirði skráðra hlutabréfa nú einungis um 4 til 5% , samanborið við 11 til 17% á árunum 2002 til 2007 . Nánar er fjallað um málið í Viðskiptablaðinu sem kom út í morgun . Áskrifendur geta nálgast blaðið undir Tölublöð , aðrir geta skráð sig í áskrift hér .